BMW 7. seeria (E32)

BMW E32 on BMW 7. seeria teise põlvkonna luksusauto, mida esitleti 1986. aastal. Algul olid valikus ainult R6- ja V12-bensiinimootoriga variandid, 1992. aastast lisandus ka V8-mootoriga variant.

 Ajalugu 

 Esitlus ja arendus 

1986. aastal esitles BMW 7. seeria teist põlvkonda – E32. E32 oli suunatud luksusturule ning sisaldas tollal uusimaid tehnoloogilisi lahendusi ja elektroonikat. Esmakordselt BMW seerias kasutati V12-mootorit. Valikulise lisavarustuse hulka kuulusid integreeritud telefon ja faksiaparaat, veinijahutaja, topeltklaasiga aknad, soojendusega ukselukud ja klaasipesudüüsid ning elektrooniline stabiilsuskontroll.

Esimestest mudelitest olid saadaval R6-mootoriga 730i (57 000 Saksa marka) ja 735i (69 000 Saksa marka), järgmisel aastal lisandus V12-mootoriga 750i (98 000 Saksa marka). Saadaval oli ka pikendatud versioon (mudeli tähise järel täht L), milles oli tagaistujatel 11 cm rohkem jalaruumi.

1987. aasta Euroopa aasta auto valimistel tuli E32 Opel Omega A ja Audi 80 B3 järel 175 punktiga kolmandaks.

 Highline variant 

BMW 750iL Highline oli E32 tippmudel, mis sisaldas rikkalikku luksusvarustust: täisnahksisu, kaks raadio juhtkonsooli, kaks kliimaseadme juhtkonsooli, külmik, soojendusega tagaistmed, kokkupandavad vineerist lauad, kaks kristallklaasi külmiku juures, jalgade tugi ning kardinad kõigil tagaakendel. Kuna autos oli täiendav kliimaseade, lisati pagasiruumi teine aku. Highline lisapakett oli saadaval ainult 750iL mudelil ning selle hind ületas kahe baasvarustuses 730i mudeli koguhinna.

 Tehnika 

 Mootorid 

E32-l oli saadaval lai valik bensiinimootoreid. Auto esitlusel kasutati mudelitel 730i ja 735i eelmiselt põlvkonnalt tuttavaid R6 M30 mootoreid ning mudel 750i sai uue 220 kW/300 hj võimsusega M70 V12-mootori.

1992. aastal esitleti uut 32-klapilist M60 V8-mootorit. Selle mootoriga hakati tootma mudeleid 730i ja 740i vastavalt 3,0- ja 4,0-liitrise mootoriga. Mõlemale lisati ka uus viiekäiguline automaatkäigukast. 1992. aasta aprillis maksis 730i (V8) 82 000 ja 740i 100 000 Saksa marka.

 M60 mootori probleemid 

Paljudes riikides esines M60 mootoritega tõsiseid probleeme kütuses sisaldunud väävli põhjustatud korrosiooni tõttu, eriti silindrite tööpindadel, mis olid vooderdatud Nikasiliga (alumiiniumi, nikli ja räni sulam). Silindrite pindade korrosioon takistas mootori normaalset tööd ning mõnikord kahjustunud mootorid ei käivitunud üldse. Paljud korrosioonikahjustustega mootorid vahetati välja garantii alusel. Probleemile leiti lahendus teistsuguse silindriseinte materjali kasutuselevõtuga.

 Tootmine Euroopas 

BMW tootis Euroopas mudelit 730i nii R6- kui ka V8-mootoriga kuni 1994. aastani, mil algas seitsmenda seeria kolmanda põlvkonna – E38 – tootmine.

 Tehnilised andmed 

 Mudel Mootori kood Mootori tüüp Töömaht  Kolvi läbimõõt × käik Surveaste Võimsus  Pöördemoment  0–100 km/h (s) Tootmisaastad  730i M30 R6, 12 klappi  2986 cm³ 89×80 mm 9,0:1 138 kW/188 hj @ 5800 p/min 260 Nm @ 4000 p/min 9,3 (man) / 10,6 (aut) 1986–1994 735i M30 R6, 12 klappi  3430 cm³ 92×86 mm 9,0:1 155 kW/211 hj @ 5700 p/min 305 Nm @ 4000 p/min 8,3 (man) / 9,1 (aut) 1986–1992 730i V8 M60 V8, 32 klappi 2997 cm³ 84×67,6 mm 10,5:1 160 kW/218 hj @ 5800 p/min 290 Nm @ 4500 p/min 8,5 (man) / 9,3 (aut) 1992–1994 740i M60 V8, 32 klappi 3982 cm³ 89×80 mm 10,0:1 210 kW/286 hj @ 5800 p/min 400 Nm @ 4500 p/min 7,4 (aut) 1992–1994 750i M70 V12, 24 klappi 4988 cm³ 84×75 mm 8,8:1 220 kW/299 hj @ 5200 p/min 450 Nm @ 4100 p/min 7,4 (aut) 1987–1994

Märkused: man = manuaalkäigukast, aut = automaatkäigukast. Andmed võivad kohati erineda pikendatud versioonidel ja rahvusvaheliselt (näiteks 750i võimsus Ühendriikides oli 296 hp).

 Disain 

 Iluvõre 

BMW suurematel mudelitel (7. ja 5. seeria) kasutati vastavalt mootori suurusele erinevaid iluvõresid: kõigil R6-mootoriga mudelitel oli kitsam iluvõre ning V8- ja V12-mootoriga mudelitel laiem iluvõre. Hiljem said ka väiksemate mootoritega mudelid laiema iluvõre.

 Võrdlus teiste mudelitega 

 Seotud BMW mudelid 

E32 asendas esimese põlvkonna seitsmendat seeriat – E23. E32 ise asendati E38-ga 1994. aastal. Uues autos kasutati E32 mootoreid uuendatud kujul. 1988. aastal turule tulnud viienda seeria E34 on väliselt E32-ga väga sarnane ning neil oli palju ühiseid detaile. Kaheukseline 8. seeria E31 kasutab samu mootoreid (840i, 850i).

 Konkurendid 

Põhikonkurent Euroopas oli Mercedes-Benz S-klass (W126 ja 1991. aastast W140). Teiste konkurentide seas olid Jaguar XJ, Lexus LS ja Audi V8, kaugemate konkurentide hulka kuulusid Cadillac Fleetwood.

 Kultuuriline tähtsus 

1990. aastal oli üks E32 730i aluseks BMW nn. "Art Carile", mille disaini tegi César Manrique.

 Vaata ka 

 BMW 7. seeria
 BMW E23
 BMW E38

 Välislingid 

 Johani ja Seani E32 leht - üldine E32 info (inglise keeles)
 http://www.bmw7resource.co.uk (inglise keeles)
 http://www.7-forum.com/ (saksa keeles)

7. seeria (E32)
Kategooria:Sõiduautomudelid
Kategooria:Luksusautod